กองทุนสุนทาน
โดย...ชัตน์วรี shewarat@hotmail.com
30 ก.ค. 2558

โดย...ชัตน์วรี [email protected]
นับว่าเป็นเรื่องดีๆ ที่เห็นองค์กรธุรกิจชั้นนำ 6 แห่งจับมือเป็นหุ้นส่วน “กองทุนสุนทาน” หรือ “Philanthropic Investments” ระดมเงินตั้งต้นกว่า 120 ล้านบาท เพื่อเป็นทุนประเดิมในโครงการลงทุนสุนทาน  
เม็ดเงินกองทุนสุนทานนี้จะนำไปลงทุนในหลักทรัพย์จดทะเบียนที่มีความโดดเด่นด้านสิ่งแวดล้อม สังคม และธรรมาภิบาล (Environmental, Social and Governance : ESG) และนำดอกผลจากการลงทุนไปใช้เป็นประโยชน์กับสังคม หรือเป็นโครงการรับผิดชอบต่อสังคม (ซีเอสอาร์)
จะว่าไปแล้ว “กองทุนสุนทาน” หรือการลงทุนสุนทาน ซึ่งสถาบันไทยพัฒน์เป็นผู้ริเริ่มขึ้นมา มีแนวความคิดการจัดตั้ง คือการให้ความช่วยเหลือในรูปแบบการลงทุนที่นำดอกผลมาใช้เพื่อสาธารณประโยชน์ ให้ความช่วยเหลือแก่สังคมในด้านต่างๆ เช่น การศึกษา การสาธารณสุข การพัฒนาอาชีพ การอนุรักษ์สิ่งแวดล้อม ฯลฯ
ทั้งนี้ แม้จะมีเป้าหมายเพื่อสังคม แต่การเป็นลักษณะกองทุนทำให้เงินทุนหรือเงินต้นยังต้องคงอยู่ เพียงแต่มีการบริหารเงินกองทุนและนำดอกผลที่ได้มานำไปใช้ประโยชน์เพื่อสังคมในระยะยาว ซึ่งแตกต่างกับการให้เงินบริจาคทั่วไป ที่มอบเงิน หรือสิ่งของ ถ่ายภาพแล้วก็แยกย้ายจบไป 
ตัวอย่างของการลงทุนสุนทานในต่างประเทศ ได้แก่ ความช่วยเหลือในรูปแบบ Program-Related Investments (PRIs) ของมูลนิธิฟอร์ด เช่น การให้สินเชื่อต้นทุนต่ำการค้ำประกันสินเชื่อ การลงทุนในตราสารทุน ในลักษณะเชิงกลยุทธ์ เพื่อเสริมสร้างความเข้มแข็งให้แก่ผู้รับความช่วยเหลือ รวมไปถึงการจัดหาเงินลงทุนให้แก่ความริเริ่มใหม่ๆ โดยปัจจุบัน มูลนิธิฟอร์ดได้ให้ความช่วยเหลือในรูปแบบ PRIs แล้วกว่า 560 ล้านเหรียญสหรัฐ และมีการจัดสรรเม็ดเงินลงทุนใหม่โดยเฉลี่ยราว 25 ล้านเหรียญสหรัฐ/ปี 
การเปลี่ยนผ่านจาก Philanthropy ในแบบการให้เปล่าหรือที่ต้องสูญเงินต้น มาสู่ Philanthropic Investmentsในแบบการลงทุนหรือใช้ดอกผลจากเงินต้นที่นำไปลงทุนโดยไม่สูญเสียเงินต้น นับเป็นทางเลือกใหม่ขององค์กรธุรกิจในภาคเอกชน และองค์กรมูลนิธิในภาคประชาสังคม ที่จะมีการวางแผนการจัดสรรทุนหรือทรัพยากรสำหรับการให้ความช่วยเหลือได้อย่างต่อเนื่อง รวมทั้งก่อประโยชน์ WIN-WIN ทั้งสองฝ่าย